‘PF’โอ่แกร่งอนาคตสวยหรู
PF มั่นใจอนาคตกิจการแข็งแกร่งพร้อมรับทุกวิกฤต บริษัทมีความหลากหลายของรายได้เงินทุน ปลื้มเข้า SET100 หนุนหุ้นอยู่ในสายตาต่างชาติ
15 มิ.ย. 2555

PF มั่นใจอนาคตกิจการแข็งแกร่งพร้อมรับทุกวิกฤต บริษัทมีความหลากหลายของรายได้เงินทุน ปลื้มเข้า SET100 หนุนหุ้นอยู่ในสายตาต่างชาติ
นายชายนิด โง้วศิริมณี ประธานเจ้าหน้าที่บริหาร บริษัท พร็อพเพอร์ตี้ เพอร์เฟค (PF) เปิดเผยว่า บริษัทจะมีความแข็งแกร่งทั้งในด้านการทำธุรกิจและเงินทุน รวมถึงแหล่งที่มาของรายได้ที่จะหลากหลายมากขึ้น ซึ่งจะทำให้บริษัทสามารรับมือกับทุกสถานการณ์วิกฤตที่เกิดขึ้นได้ และนับจากปีนี้เป็นต้นไปจะมียอดขายและรายได้ที่เติบโตอย่างมั่นคง
ปีนี้บริษัทคาดว่าจะมียอดขาย 1.6 หมื่นล้านบาท เติบโตขึ้น 66%และมีรายได้ 1.26 หมื่นล้านบาท โตขึ้น 56% จากปีที่ผ่านมา ส่วนปีหน้าจะมียอดขายแตะ 2 หมื่นล้านบาท มีรายได้ 1.95 หมื่นล้านบาทขณะที่อัตรากำไรขั้นต้น (มาร์จิน) มีมากกว่า 35% เพราะบริษัทมีที่ดินต้นทุนต่ำที่นำมาพัฒนาจึงได้กำไรที่ดี ซึ่งขณะนี้มีที่ดินจำนวน 2,786 ไร่ ที่สามารถสร้างรายได้ให้กับบริษัทประมาณ 8.7 หมื่นล้านบาท ภายในระยะเวลานานกว่า 4 ปี 
“ผลของการประกาศใช้ราคาประเมินที่ดินใหม่ในเดือน ก.ค.นี้ จะทำให้ที่ดินแพงขึ้น 20% แต่บริษัทมีที่ดินต้นทุนถูกและยังมีมูลค่าเพิ่มขึ้นมาใน 2 แปลงสำคัญ คือ แจ้งวัฒนะและสุขุมวิท กว่าประมาณ 2,000 ล้านบาท” นายชายนิด กล่าว
บริษัทจะมียอดขายและรายได้มาจากโครงการต่างๆ ที่ได้ลงทุนไปเมื่อ 2 ปีที่ผ่านมา ทั้งในโครงการทาวน์เฮาส์ บ้านเดียว คอนโดมิเนียม หอพักนักศึกษา ส่วนปีนี้จะเปิด 6 โครงการใหม่ มูลค่ารวม 1.97 หมื่นล้านบาท และในต้นปี 2557 บริษัทก็จะมีรายได้ค่าเช่าจากธุรกิจศูนย์การค้า ซึ่งขณะนี้มีแผนทำศูนย์การค้า 4 โครงการ ใน 4 ทำเล และอยู่ระหว่างเลือกพันธมิตรที่เชี่ยวชาญด้านศูนย์การค้า ระหว่างสิงคโปร์และญี่ปุ่นคาดว่าไตรมาส 3 นี้ได้ข้อสรุป
นายชายนิด กล่าวถึงแหล่งที่มาของเงินทุน ว่าสามารถใช้ในทุกช่องทางทั้งการกู้เงินจากสถาบันการเงิน การออกหุ้นกู้ในไตรมาส 3 นี้ และมีแผนจะทำพร็อพเพอร์ฟันด์ในส่วนของหอพัก 1,000 ล้านบาท และเมื่อมีศูนย์การค้าก็จะทำอีก ทำให้บริษัทมีต้นทุนทางการเงินที่เหมาะสมและการทำพร็อพเพอร์ตีรวมถึงเงินเพิ่มทุนที่จะเข้ามาประมาณ 800 ล้านบาท ก็จะเรียกชำระเงินในวันที่ 2026 มิ.ย.นี้ ทำให้สัดส่วนหนี้ต่อทุนในปัจจุบันอยู่ที่ 1.74 เท่าจะลดลงมาเหลือ 1.43 เท่าหลังเงินเพิ่มทุนเข้าและอนาคตในปี 2557 จะเหลือ 0.69 เท่า
สำหรับหุ้น PF ที่ได้รับเลือกเข้าคำนวณ SET100 จะทำให้นักลงทุนสนใจมากขึ้น ทั้งสถาบันและต่างชาติ เพราะการไปโรดโชว์ที่สิงคโปร์กับซิตี้กรุ๊ป ที่นักลงทุนให้ความสนใจมากและหวังว่าต่างชาติจะถือมากกว่า 17% ในปัจจุบัน